Document ID: 32004D0666

ID-DEĊIŻJONI TAL-KUMMISSJONI
tad-29 ta' Settembru 2004
biex jiddaħħal tilqim biex issaħħaħ il-miżuri biex ikunu kkontrollati infezzjonijiet li jkollhom influwenza ta' l-għasafar b'patoġeniċità baxxa fl-Italja, u dwar miżuri speċifiċi ta' kontroll ta' moviment, u li tirrevoka id-Deċiżjoni 2002/975/KE
(innotifikata fid-dokument bin-numru C(2004) 3581)
(Test b'rilevanza għaż-ŻEE)
(2004/666/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar il-verifiki veterinarji fil-kummerċ intra-Komunitarju bil-ħsieb li jitkompla s-suq intern (1), u b'mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar il-verifiki veterinarji u żootekniċi li jgħoddu għall-kummerċ intra-Komunitaju f'ċerti annimali ħajjin u prodotti bil-ħsieb li jitkompla s-suq intern (2), u b'mod partikolari l-Artikolu 10 (4) tagħha,
Wara li kkunsidrat id-Direttiva tal-Kunsill 92/40/KEE tad-19 ta' Mejju 1992 li tintroduċi miżuri tal-Komunità għall-kontroll ta' l-influwenza ta' l-għasafar (3), u b'mod partikolari l-Artikolu 16 tagħha,
Wara li kkunsidrat id-Direttiva tal-Kunsill 2002/99/KE li twaqqaf ir-regoli tas-saħħa ta' l-annimali li jikkontrollaw il-produzzjoni, l-ipproċessar, il-firxa u l-introduzzjoni ta' prodotti li ġejjin mill-annimali għall-użu mill-bniedem (4), u b'mod partikolari l-Artikolu 13 (3) tagħha,
Billi:
(1)
F'Ottubru 2002, l-Italja rrappurtat lill-Kummissjoni li f'dan il-pajjiż kien hemm infezzjonijiet ikkawżati bil-virus ta' l-influwenza ta' l-għasafar b'patoġeniċità baxxa, u dan kien tas-sotto-tip H7N3. Dawn seħħew fir-reġjuni tal-Veneto u l-Lombardija u din il-marda kienet qed tinfirex malajr.
(2)
L-Italja ħadet azzjoni mill-ewwel, inkluż il-qerda ta' qatgħat ta' tjur infettati biex tkun ikkontrollata l-firxa ta' l-infezzjoni. Bħala miżura supplementari l-awtoritajiet Taljani talbu wkoll l-approvazzjoni għal programm ta' tilqim kontra l-influwenza ta' l-għasafar għal mill-inqas 18-il xahar biex din l-infezzjoni ma tkomplix tinfirex aktar.
(3)
Il-programm ta' tilqim kien ġie approvat bid-Deċiżjoni tal-Kummissjoni 2002/975/KE tat-12 ta' Diċembru 2002 li tintroduċi t-tilqim biex ikunu megħjuna l-miżuri ħalli jkunu kkontrollati l-infezzjonijiet ta' influwenza ta' l-għasafar b'patoġeniċità baxxa fl-Italja u fuq il-miżuri speċifiċi ta' kontroll tal-moviment (5), u li twaqqaf ir-regoli dwar it-tilqim kontra l-influwenza ta' l-għasafar f'żona ġeografika definita. Id-Deċiżjoni tinkludi miżuri speċfiċi ta' kontroll bħalma huma r-restrizzjonijiet fuq il-moviment ta' tjur ħajjin, bajd tat-tifqis u għall-ikel għall-kummerċ intra-Komunitarju.
(4)
Ir-riżultati tal-programm ta' tilqim li ġew irrappurtati f'diversi laqgħat tal-Kumitat Permanenti fuq il-Katina ta' l-Ikel u s-Saħħa ta' l-Annimali kienu ġeneralment tajbin dwar il-kontroll tal-marda fiż-żona tal-vaċċinazzjoni. Madankollu, l-infezzjoni nfirxet lejn ċerti nħawi ħdejn iż-żona tal-vaċċinazzjoni stabbilita. Għalhekk, id-Deċiżjoni 2002/975/KE, kif emendata bid-Deċiżjoni 2003/436/KE (6) wessgħet iż-żona ta' vaċċinazzjoni biex tkopri dawk l-inħawi tal-viċin.
(5)
Mill-aħħar ta' Settembru 2003, ma kien hemm l-ebda ċirkulazzjoni oħra tal-virus tas-sotto-tip H7N3 ta' l-influwenza ta' l-għasafar matul il-monitoraġġ estensiv li sar fiż-żona tal-vaċċinazzjoni. Għalhekk, l-Italja talbet biex iddaħħal ċertu tibdil fil-programm ta' tilqim u fir-restrizzjonijiet tal-kummerċ intra-Komunitarju. Għalhekk, id-Deċiżjoni 2002/975/KE, kif emendata bid-Deċiżjoni 2004/159/KE (7), approvat dawk il-bidliet u r-restrizzjonijiet.
(6)
Fi Frar 2004, mikrobu ta' l-influwenza ta' l-għasafar b'patoġeniċità baxxa tas-sotto-tip H5N3 kien ġie iżolat f'qatgħa waħda ta' papri fir-reġjun tal-Lombardija fiż-żona tal-vaċċinazzjoni. Għalkemm l-istħarriġ epidemjologiku ma wriex li l-infezzjoni nfirxet, ir-riskju li tiddaħħal l-influwenza ta' l-għasafar tas-sotto-tip H5 qiegħed hemm. Bħalissa, la t-tjur mlaqqma kontra s-sotto-tip H7 fil-qafas tal-kampanja ta' tilqim li hemm bħalissa u lanqas il-popolazzjoni tat-tjur li mhumiex imlaqqma m'huma protetti kontra mard li jista' jkun ikkawżat bl-influwenza ta' l-għasafar tas-sotto-tip H5. Għalhekk, l-Italja talbet biex temenda l-programm tat-tilqim li għandha bħalissa biex tawtorizza t-tilqim ta' tjur fiż-żona tal-vaċċinazzjoni stabbilita bl-użu ta' vaċċin bivalenti li joffri ħarsien kontra l-infezzjoni mill-mikrobu ta' l-influwenza ta' l-għasafar tas-sotto-tipi H7 u H5, u biex din twettaq dan it-tip ta' tilqim sa mill-inqas il-31 ta' Diċembru 2005.
(7)
Minħabba li d-Deċiżjoni 2002/975/KE kienet ġiet emendata darbtejn, għal raġunijiet ta' ċarezza fil-leġislazzjoni tal-Komunità, ikun xieraq li dik id-Deċiżjoni titħassar u tinbidel b'din id-Deċiżjoni.
(8)
Il-miżuri li hemm f'din id-Deċiżjoni jaqblu ma' l-opinijoni tal-Kumitat Permanenti fuq il-Katina ta' l-Ikel u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
1. Il-programm emendat ta' vaċċinazzjoni kontra l-influwenza ta' l-għasafar, ippreżentat mill-Italja lill-Kummissjoni, huwa approvat u se jitwettaq fiż-żona tal-vaċċinazzjoni deskritta fl-Anness I.
2. Fiż-żona tal-vaċċinazzjoni deskritta fl-Anness I u fiż-żona li tmiss magħha li hija deskritta fl-Anness II għandu jkun hemm monitoraġġ intensiv u sorveljanza kif stabbilit fil-programm ta' tilqim msemmi fil-paragrafu 1.
Artikolu 2
Ir-restrizzjonijiet fuq il-movimenti ta' tjur ħajjin, bajd tat-tifqis u ta' laħam frisk tat-tjur lejn, barra mill- u fiż-żona deskritta fl-Anness I għandhom jgħoddu kif stabbilit fil-programm ta' tilqim imsemmi fl-Artikolu 1 u fl-artikoli ta' wara.
Artikolu 3
L-ebda tjur ħajjin u bajd tat-tifqis li jkunu ġejjin mill- u/jew li jkunu ġejjin mill-irziezet tat-tjur miż-żona deskritta fl-Anness I m'għandhom joħorġu mill-Italja.
Artikolu 4
Iċ-ċertifikati tas-saħħa ta' l-annimali li jkunu flimkien mal-kunsinni ta' tjur ħajjin u bajd tat-tifqis mill-Italja għandhom jinkludu dan il-kliem: “Il-kundizzjonijiet tas-saħħa ta' l-annimal ta' din il-kunsinna jaqblu mad-Deċiżjoni 2004/666/KE”.
Artikolu 5
1. Il-laħam frisk tat-tjur għandu jkun immarkat skond l-Anness II tad-Direttiva tal-Kunsill 2002/99/KE u m'għandux joħroġ mill-Italja jekk dan ikun ġej minn:
a)
tjur imlaqqma kontra l-influwenza ta' l-għasafar.
b)
tjur minn qatgħat li jkunu sero-pożittivi għall-influwenza ta' l-għasafar u li jkunu maħsuba għall-qatla taħt kontroll uffiċjali skond il-programm tat-tilqim imsemmi fl-Artikolu 1.
ċ) tjur li jkunu ġejjin minn irziezet li jinsabu f'żona ta' restrizzjoni stabbilita skond id-dispożizzjonijiet imwaqqfa fil-programm tat-tilqim imsemmi fl-Artikolu 1.
2. B'deroga mill-paragrafu 1(a) il-laħam frisk li jkun ġej minn dundjani jew tiġieġ li jkunu tlaqqmu kontra l-influwenza ta' l-għasafar b'vaċċin eterologu tas-sotto-tip (H7N1) u (H5N9), m'għandux jiġi mmarkat skond l-Anness II tad-Direttiva tal-Kunsill 2002/99/KE u jista' jintbagħat lejn Stati Membri oħra, sakemm dak il-laħam ikun ġej minn dundjani u tiġieġ li:
i)
jkunu ġejjin minn qatgħat li jkunu ġew spezzjonati u ttestjati regolarment b'riżultati negattivi għall-influwenza ta' l-għasafar, kif stabbilit fil-programm approvat ta' tilqim, fejn għandha tingħata attenzjoni speċjali lejn għasafar sentinelli.
Għall-ittestjar ta':
-
għasafar imlaqqma, għandu jintuża it-test iIFA,
-
għasafar sentinelli, għandhom jintużaw jew it-Test Haemagglutination-Inhibition (HI), it-test AGID jew it-test ELISA. Madankollu, it-test iIFA għandu jintuża wkoll jekk ikun meħtieġ;
ii)
jkunu ġejjin minn qatgħat li ġew spezzjonati klinikament minn veterinarju uffiċjali fi żmien 48 siegħa qabel it-tagħbija, fejn għandha tingħata attenzjoni speċjali lejn għasafar sentinelli;
iii)
jkunu ġejjin minn qatgħat li jkunu ġew ittestjati seroloġikament b'riżultati negattivi fil-Laboratorju Nazzjonali għall-infulwenza ta' l-għasafar, billi tintuża l-proċedura ta' teħid ta' kampjuni u ttestjar stabbilita fl-Anness III għal din id-Deċiżjoni;
iv)
għandhom jintbagħtu direttament lejn il-biċċerija magħżula mill-awtorità kompetenti u għandhom jinqatlu minnufih wara l-wasla. L-għasafar għandhom jinżammu separati minn qatgħat oħra li ma jkunux konformi mad-dispożizzjonijiet preżenti.
3. Il-laħam frisk tad-dundjani u t-tiġieġ li jkun jilħaq il-kriterji stabbiliti fil-paragrafu 2 għandu jkun akkumpanjat biċ-ċertifikat tas-saħħa stabbilit fl-Anness VI għad-Direttiva 71/118/KEE (8), li taħt il-punt IV (a) tiegħu, għandu jinkludi fih id-dikjarazzjoni li ġejja ta' l-uffiċjal veterinarju:
“Il-laħam tad-dundjan/tiġieġ (*) deskritt fuq huwa skond id-Deċiżjoni 2004/666/KE”.
Artikolu 6
L-Italja għandha tiżgura li fiż-żona ta' vaċċinazzjoni deskritta fl-Anness I:
a)
materjal ta' ppakkjar li jintrema wara li jintuża jew materjal ta' ppakkjar li jkun jista' jinħasel u jiġi diżinfettat b'mod effettiv biss jista' jintuża għall-ġbir, il-ħażna u l-ġarr ta' bajd għall-ikel;
b)
il-mezzi kollha ta' ġarr li jintużaw għat-trasport ta' tjur ħajjin, bajd tat-tifqis, laħam frisk tat-tjur, bajd għall-ikel u prodotti ta' l-ikel li jiġu mit-tjur jitnaddfu u jkunu diżinfettati immedjatament qabel u wara kull ġarr, b'diżinfettanti u metodi ta' użu li jkunu approvati mill-awtorità kompetenti.
Artikolu 7
1. L-Italja għandha tavża lill-Kummissjoni u lill-Istati Membri l-oħra dwar id-data tal-bidu tal-programm ta' tilqim bil-vaċċin bivalenti, mill-inqas b'jum bil-quddiem.
2. Id-dispożizzjonijiet ta' l-Artikoli 2 sa 6 għandhom ikunu infurzati mid-data tal-bidu tat-tilqim.
Artikolu 8
1. L-Italja għandha, f'intervalli ta' sitt xhur, tippreżenta rapport lill-Kummissjoni li jkun fih tagħrif fuq l-effettività tal-programm tat-tilqim imsemmi fl-Artikolu 1.
2. Din id-Deċiżjoni, u l-aktar il-perjodu ta' żmien li matulu r-restrizzjonijiet tal-moviment li hemm fl-Artikoli 2 sa 6 għandhom ikomplu jgħoddu wara t-tkomplija tal-programm tat-tilqim, għandha tiġi riveduta kif xieraq.
Artikolu 9
Id-Deċiżjoni 2002/975/KE tiġi revokata.
Artikolu 10
Din id-Deċiżjoni għandha tibda tapplika mill-1 ta' Ottubru 2004.
Artikolu 11
Din id-Deċiżjoni hija indirizzata lill-Istati Membri.
Magħmula fi Brussell, fid-29 ta' Settembru 2004.

Labels: 17
0
3
6
18